**Dôvodová správa**

# Všeobecná časť

Návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky.

**Hlavným účelom návrhu zákona je poskytnúť teplý obed pre každého žiaka za každý deň školského vyučovania a pre každé dieťa v poslednom ročníku materskej školy, rovnako za každý deň strávený v materskej škole. Zámerom je skvalitnenie stravovania na materských, základných a stredných školách.**

Nedostatočné stravovanie ovplyvňuje zdravie a blahobyt detí pri rozvoji ich rastu, zdravia, poznávania a správania a zároveň spôsobuje emočné a akademické problémy detí. Poskytnutie teplého obeda zlepší stravovacie návyky a študijné výsledky hlavne žiakov zo sociálne znevýhodneného prostredia a žiakov z marginalizovaných skupín, ktorí nemajú prístup k teplej strave.

Ako už ohlásila vládna strana Smer-SD, koalícia chce zaviesť stravné zadarmo pre deti v poslednom ročníku materských škôl a pre deti na základných školách. Toto opatrenie by malo štát stáť 106 miliónov eur.

Preto navrhujeme, ak už vláda plánuje vynaložiť tieto prostriedky na stravovanie v školách a školských zariadeniach, aby bolo zabezpečené, že deti a žiaci dostanú za tento finančný príspevok kvalitnú protihodnotu, a to vo forme teplého obedu.

Návrh zákona má negatívny vplyv na rozpočet verejnej správy, ako aj negatívny vplyv na podnikateľské prostredie. Návrh zákona nemá sociálne vplyvy, nemá vplyv na životné prostredie, a ani na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

**B. Osobitná časť**

**K Čl. I**

K bodu 1

 Dopĺňa sa ustanovenie, ktoré určuje povinnosť školskej jedálni zabezpečiť teplý obed pre každé dieťa v poslednom ročníku materskej školy a pre každého žiaka, a to za každý deň školského vyučovania, ktorého sa deti a žiaci zúčastnia.

 Táto povinnosť sa vzťahuje na všetky typy materských, základných a stredných škôl bez ohľadu na ich zriaďovateľa a na dennú formu vzdelávania [§ 54 ods. 2 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“)].

Povinnosť pripravovať a poskytovať teplé obedy pre deti v poslednom ročníku materských škôl a pre všetkých žiakov (t.j. žiakov základných škôl, stredných škôl, škôl pre deti a žiakov so špeciálnymi výchovno-vzdelávacími potrebami a žiakov základných umeleckých škôl) je dôležitá z dôvodu skvalitnenia stravovania. Nedostatočné stravovanie ovplyvňuje zdravie a blahobyt detí pri rozvoji ich rastu, zdravia, poznávania a správania a zároveň spôsobuje emočné a akademické problémy detí. Poskytnutie teplého obeda zlepší stravovacie návyky a študijné výsledky hlavne žiakov zo sociálne znevýhodneného prostredia a žiakov z marginalizovaných skupín, ktorí nemajú prístup k teplej strave.

K bodu 2

Súčasné znenie ustanovenia § 140 ods. 5 školského zákona upravuje možnosť pripravovať diétne jedlá pre stravníkov, ktorí potrebujú osobitné stravovanie.

Navrhuje sa doplniť do tohto odseku ustanovenie o tom, že uvedenou možnosťou pripravovať diétnu stravu nie je dotknutá povinnosť zabezpečovať jeden teplý obed pre každé dieťa v poslednom ročníku materskej školy a pre každého žiaka. Toto ustanovenie je potrebné doplniť z dôvodu právnej istoty, aby aj deti a žiaci s osobitnými stravovacími potrebami mali zabezpečený obed, ktorý bude teplý. Doplnením navrhovaného textu dôjde ku spresneniu súčasne platného znenia s ohľadom na novú povinnosť zabezpečovať teplé obedy pre deti v poslednom ročníku materských škôl a pre všetkých žiakov.

K bodu 3

 V ustanovení § 141 ods. 1 školského zákona, ktoré upravuje základný účel existencie výdajných školských jedální, sa navrhuje doplniť novú povinnosť zabezpečiť teplý obed pre každé dieťa v poslednom ročníku materskej školy a pre každého žiaka rovnako, ako je to v prípade školských jedální podľa § 140 školského zákona (Čl. I bod 1 návrhu zákona). Doplnením novej vety na konci ustanovenia § 141 ods. 1 sa tak zabezpečuje právo každého dieťaťa v poslednom ročníku materskej školy a každého žiaka na teplý obed v prípadoch, keď stravovanie v škole nie je zabezpečované školskou jedálňou v zmysle § 140 školského zákona, ale len výdajnou školskou jedálňou v zmysle § 141 školského zákona. Povinnosť školskej jedálne zabezpečiť teplý obed pre každé dieťa v poslednom ročníku materskej školy a pre každého žiaka za každý deň školského vyučovania, ktorého sa dieťa alebo žiak zúčastní, sa na výdajnú školskú jedáleň vzťahuje primerane (keďže sa jedlá nevaria, ale len tepelne upravujú).

**K Čl. II**

Navrhuje sa účinnosť predkladaného návrhu zákona so zohľadnením potrebnej dĺžky legisvakačnej lehoty na 1. januára 2019.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona**: návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov

**3. Predmet návrhu zákona:**

nie je upravený v primárnom práve Európskej únie,

nie je upravený v sekundárnom práve Európskej únie,

nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  |  | x |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Návrh zákona bude mať odhadovaný negatívny dopad na rozpočet verejnej správy v rokoch 2019, 2020 a 2021 vo výške cca 160 mil eur ročne. Tento negatívny dopad na rozpočet navrhujeme financovať z rozpočtovej kapitoly Všeobecná pokladničná správa, kde je vyčlenených 2 mld. eur na bližšie nešpecifikované účely.*

*Rovnako sa predpokladá negatívny dopad, avšak v oveľa menšom rozsahu na rozpočet súkromných a cirkevných zriaďovateľov materských škôl, základných a stredných škôl. Nepredpokladá sa dopad návrhu zákona na podnikateľské prostredie, životné prostredie ani vplyv na informatizáciu spoločnosti.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*